ཡང་སྟོན༔རྒྱུ་སྦྱོར་མི་ནོར་འཁོར་བཅས་ཀྱི༔ཕུང་ཁམས་སྐྱེ་མཆེད་དཀོར་ནོར་དང་༔ལོངས་སྤྱོད་འབངས་འཁོར་ཆོས་སྲིད་སྡེ༔ཀུན་གྱི་ཡོན་དང་བསླུ་བའི་ཚབ༔གསེར་དངུལ་ལ་སོགས་རིན་ཆེན་རིགས༔ནས་འབྲས་ལ་སོགས་ཟས་ཀྱི་རིགས༔སྣམ་གོས་ལ་སོགས་གོས་ཀྱི་རིགས༔རྟ་གླང་ལ་སོགས་གཡུང་དྭགས་རིགས༔མདོར་ན་ཡིད་ལ་གང་འདོད་པའི༔འདོད་རྒུའི་དངོས་པོ་ཇི་སྙེད་པ༔དངོས་སུ་འབྱོར་དང་ཡིད་ཀྱིས་སྤྲུལ༔འཆི་བདག་གཤིན་རྗེ་ཁྱོད་ལ་འབུལ༔རྒྱུ་སྦྱོར་མི་ནོར་འཁོར་བཅས་ཀྱི༔བུ་ལོན་ལན་ཆགས་ཀུན་བྱང་ཟིན༔ཕྱིན་ཆད་འཁོར་འདིར་གནོད་མ་བྱེད༔ཁྲམ་གྱི་བྱང་བུ་དགྲ་ལ་བསྒྱུར༔དམར་ནག་ལྟོ་རྒྱབ་འབྲེལ་བ་ཕྱེས༔དུས་མིན་འཆི་དང་འཇིགས་པ་སོགས༔ཚེ་སྲོག་བར་ཆད་ཞི་བར་མཛོད༔ལས་རྣམས་གྲུབ་མཛོད་ས་མ་ཡ༔ཧོཿདཀར་པོ་ལྷ་ཡི་སྡེ་དཔོན་ཚོགས༔ལྷ་ཁམས་སྲིད་པ་དབང་དུ་སྡུད༔སྣང་སྲིད་ལེགས་ཉེས་བྱེད་པ་པོ༔རྒྱུ་སྦྱོར་མི་ནོར་སོགས་ས་མ་ཡ༔ཧོཿསྲིད་པ་མ་མོའི་སྡེ་དཔོན་ཚོགས༔ནད་དང་རིམས་ཀྱི་བདག་མོ་སྟེ༔རྒྱུ་སྦྱོར་མི་ནོར་སོགས་ས་མ་ཡ༔ཧོཿནག་པོ་བདུད་རྒྱལ་སྟོབས་པོ་ཆེ༔ཁ་རླངས་དུག་དང་ནད་དུ་གཏིབས༔ལག་ན་མཚོན་ཆའི་འཁོར་ལོ་ཐོགས༔རྫུ་འཕྲུལ་སྤྲུལ་པ་བསམ་མི་ཁྱབ༔རྒྱུ་སྦྱོར་མི་ནོར་སོགས་ས་མ་ཡ༔ཧོཿདམར་པོ་བཙན་གྱི་སྡེ་དཔོན་ཚོགས༔བཙན་གྱི་ཞགས་པས་དགྲ་བོ་འཆིང་༔སྤྲུལ་པ་ཡང་སྤྲུལ་བསམ་མི་ཁྱབ༔རྒྱུ་སྦྱོར་མི་ནོར་སོགས་ས་མ་ཡ༔ཧོཿསྲོག་བདག་རྒྱལ་པོའི་སྡེ་དཔོན་ཚོགས༔ཁམས་གསུམ་སེམས་ཅན་རྩིས་ལ་འདེབས༔འགྲོ་བ་ཡོངས་ཀྱི་སྲོག་དབུགས་སྡུད༔སྤྲུལ་པ་ཆོ་འཕྲུལ་བསམ་མི་ཁྱབ༔རྒྱུ་སྦྱོར་མི་ནོར་སོགས་ས་མ་ཡ༔ཧོཿམི་སྲུན་གནོད་སྦྱིན་སྡེ་དཔོན་ཚོགས༔སྣང་སྲིད་ཁམས་ཀུན་མ་ལུས་ཉུལ༔ཐན་དང་ལྟས་ངན་ཡོ་ལངས་འགྱེད༔སྤུ་གྲིས་དགྲ་བོའི་སྲོག་རྩ་གཅོད༔རྒྱུ་སྦྱོར་མི་ནོར་སོགས་ས་མ་ཡ༔ཧོཿགཏུམ་པོ་ཀླུ་ཡི་སྡེ་དཔོན་ཚོགས༔འབྱུང་བ་སྦྱོར་སྡུད་ལས་ལ་དབང་༔དགྲ་ཡུལ་ཀླུ་ནད་ཆར་དུ་འབེབས༔རྒྱུ་སྦྱོར་མི་ནོར་སོགས་ས་མ་ཡ༔ཧོཿལས་གཤིན་ཡ་མ་རཱ་ཛ་ནི༔མ་ཧེ་སྔོ་ནག་རུ་རིང་བཅིབ༔སྟག་གཟིག་འདུང་མ་གོས་སུ་ཀླུབས༔དགྲ་སྟྭ་ཞགས་པ་མེ་ལོང་འཛིན༔དགྲ་བོ་གསོད་ཅིང་འགུགས་པར་བྱེད༔དགེ་སྡིག་ལེགས་ཉེས་དྲང་ཤན་འབྱེད༔གཟའ་སྨན་ཐེའུ་རང་བྲན་དུ་འགྱེད༔འགྲོ་བ་སེམས་ཅན་སྲོག་དབུགས་སྡུད༔ལས་བྱེད་སྤྲུལ་པ་བསམ་ཡས་བཅས༔རྒྱུ་སྦྱོར་མི་ནོར་སོགས་ས་མ་ཡ༔ཉ་ག་བཀྱག་འཇལ་སོགས་སྤྱི་ལྟར་བྱེད་ཅིང་ཀུན་ལ་སྦྱར༔དེ་ནས་ཁྲམ་ཕྱིས་ཤིང་བརྡར་བ་ནི༔ཧཱུྃ་བྷྱོ༔ང་ནི་འཇམ་དཔལ་གཤིན་རྗེ་གཤེད༔གནས་ལྔར་ཚེ་དཔག་རིགས་ལྔ་དང་༔དབུ་ལ་ཚེ་བདག་རིགས་ལྔས་བརྒྱན༔ཚིགས་བཞི་ལྷག་པའི་རྩ་རྣམས་སུ༔ཚེ་ཡི་ལྷ་མོ་མགྱོགས་མ་ལྔ༔ཡན་ལག་སྒོ་སྐྱོང་ཕོ་མོ་རྫོགས༔སྙིང་རྗེ་ཁྲོས་པ་ཁྲོ་བོ་བཅུ༔ཕྱོགས་བཅུའི་གདོན་འདུལ་དཀྱིལ་འཁོར་བཞེངས༔གཤེད་ཆེན་བཞི་དང་སྡེ་བརྒྱད་འཁོར༔སྤྲུལ་པ་ཡང་སྤྲུལ་བསམ་མི་ཁྱབ༔ཀུན་ཀྱང་ང་ཡི་ཆོ་འཕྲུལ་ཏེ༔འཁོར་འདས་ཡོངས་ཀྱི་ཆེ་བཙན་མཆོག༔ཧཱུྃ་ཧཱུྃ་ཧཱུྃ༔ཧཱུྃ༔བདག་ཉིད་ཆེ་མཆོག་ཧེ་རུ་ཀའི༔བསྒོ་བའི་བཀའ་ལ་ཉན་པར་གྱིས༔དཀར་པོ་ལྷ་བདུད་ཁྲོས་པ་ཆེ༔མ་ལུས་འཁོར་དང་བཅས་རྣམས་ཀྱིས༔སྔགས་འཆང་རྣལ་འབྱོར་བདག་ཅག་དང་༔རྒྱུ་སྦྱོར་མི་ནོར་འཁོར་དང་བཅས༔ཁྲམ་ལ་བཏབ་ན་ཁྲམ་ཞོར་ཅིག༔ཤྭ་ལ་བབ་ན་ཤྭ་གཞི་སྤྲུགས༔རྩིས་སུ་བབ་ན་རྩིས་ལས་བྱུང་༔བན་བོན་མུ་སྟེགས་རྒྱ་བོད་ཀྱི༔དགེ་བཙུན་སྔགས་པ་དྲག་ཤུལ་ཅན༔ཀུན་གྱི་བསམ་སྦྱོར་བརྣག་པ་ཡི༔མཐུ་གཏད་དམོད་བསྐུལ་གཏད་ཁྲམ་ལ༔བཏབ་པ་མ་ལུས་ཕྱིས་ཤིང་ཞོར༔ཁྲམ་ཁ་ཕྱིས་ལ་ཟོར་ཁ་བསྒྱུར༔བྱད་མ་སོད་ལ་བྱད་ཐག་ཆོད༔བྱད་མ་རང་གཤེད་རང་ལ་ཕོབ༔བཅོལ་བའི་ཕྲིན་ལས་གྲུབ་པར་མཛོད༔ཧཱུྃ༔བདག་ཉིད་ཆེ་མཆོག་ཧེ་རུ་ཀའི༔བསྒོ་བའི་བཀའ་ལ་ཉན་པར་གྱིས༔འཆི་བདག་གཤིན་རྗེ་ཁྲོ་ཞིང་གཏུམ༔མ་ལུས་འཁོར་དང་སོགས་གྲུབ་པར་མཛོད༔ཧཱུྃ༔བདག་ཉིད་ཆེ་མཆོག་ཧེ་རུ་ཀའི༔བསྒོ་བའི་བཀའ་ལ་ཉན་པར་གྱིས༔སྲིད་པ་མ་མོ་ཅིར་ཡང་བརྫུ༔མ་ལུས་འཁོར་དང་སོགས་གྲུབ་པར་མཛོད༔ཧཱུྃ༔བདག་ཉིད་ཆེ་མཆོག་ཧེ་རུ་ཀའི༔བསྒོ་བའི་བཀའ་ལ་ཉན་པར་གྱིས༔བདུད་ཀྱི་སྡེ་དཔོན་འཇིགས་པའི་གཟུགས༔མ་ལུས་འཁོར་དང་སོགས་གྲུབ་པར་མཛོད༔ཧཱུྃ༔བདག་ཉིད་ཆེ་མཆོག་ཧེ་རུ་ཀའི༔བསྒོ་བའི་བཀའ་ལ་ཉན་པར་གྱིས༔བཙན་གྱི་སྡེ་དཔོན་དཔའ་བའི་ཉམས༔མ་ལུས་འཁོར་དང་སོགས་གྲུབ་པར་མཛོད༔ཧཱུྃ༔བདག་ཉིད་ཆེ་མཆོག་ཧེ་རུ་ཀའི༔བསྒོ་བའི་བཀའ་ལ་ཉན་པར་གྱིས༔རྒྱལ་པོའི་སྡེ་དཔོན་སྒེག་པའི་ཉམས༔མ་ལུས་འཁོར་དང་སོགས་གྲུབ་པར་མཛོད༔ཧཱུྃ༔བདག་ཉིད་ཆེ་མཆོག་ཧེ་རུ་ཀའི༔བསྒོ་བའི་བཀའ་ལ་ཉན་པར་གྱིས༔གནོད་སྦྱིན་སྡེ་དཔོན་ཁྲོས་པའི་གཟུགས༔མ་ལུས་འཁོར་དང་སོགས་གྲུབ་པར་མཛོད༔ཧཱུྃ༔བདག་ཉིད་ཆེ་མཆོག་ཧེ་རུ་ཀའི༔བསྒོ་བའི་བཀའ་ལ་ཉན་པར་གྱིས༔ཀླུ་ཡི་སྡེ་དཔོན་དྲག་ཤུལ་རྔམས༔མ་ལུས་འཁོར་དང་སོགས་གྲུབ་པར་མཛོད༔ཧཱུྃ༔བདག་ཉིད་ཆེ་མཆོག་ཧེ་རུ་ཀའི༔བསྒོ་བའི་བཀའ་ལ་ཉན་པར་གྱིས༔གཟའ་ཡི་སྡེ་དཔོན་སྲིན་པོའི་གཟུགས༔ཐེའུ་རང་སྡེ་དཔོན་ར་སྐྱེས་ཞོན༔མ་སྨན་སྡེ་དཔོན་བསེན་མོའི་གཟུགས༔མ་ལུས་འཁོར་དང་སོགས་གྲུབ་པར་མཛོད༔ཧཱུྃ༔བདག་ཉིད་ཆེ་མཆོག་ཧེ་རུ་ཀའི༔བསྒོ་བའི་བཀའ་ལ་ཉན་པར་གྱིས༔ལས་གཤིན་ཡ་མ་རཱ་ཙ་ནི༔དབུ་དགུ་ཕྱག་ནི་བཅོ་བརྒྱད་པ༔འཇིགས་པའི་མཚོན་ཆ་སྣ་ཚོགས་འཛིན༔མ་ཧེ་ཆིབས་ནས་སྟོང་གསུམ་ཉུལ༔འགྲོ་བ་ཡོངས་ཀྱི་སྲོག་དབུགས་སྡུད༔ཟ་གསོད་ཕོ་ཉ་བསམ་ཡས་འགྱེད༔མ་ལུས་འཁོར་དང་སོགས་གྲུབ་པར་མཛོད༔དེ་ནས་ཁྲམ་བཟློག་ནི༔ཧཱུྃ༔དུས་གསུམ་སངས་རྒྱས་ཐམས་ཅད་ཀྱི༔གསུང་གི་གསང་བ་འཛིན་མཛད་ཅིང་༔འགྲོ་བ་སྡུག་བསྔལ་འཇིགས་ལས་སྐྱོབ༔འཆི་མེད་རིག་འཛིན་ཚེ་ཡི་བདག༔བཅོམ་ལྡན་མགོན་པོ་ཚེ་དཔག་མེད༔གོས་དཀར་ཡུམ་དང་གཉིས་མེད་སྦྱོར༔ཡེ་ཤེས་བདུད་རྩིའི་སྐྱེམས་གཏོར་བཞེས༔རྒྱུ་སྦྱོར་མི་ནོར་འཁོར་བཅས་ལ༔ཕྱོགས་བཞི་མཚམས་བརྒྱད་སྟེང་འོག་བཅུ༔གཟུགས་ཅན་གཟུགས་མེད་ལོག་འདྲེན་གྱིས༔གནོད་སྦྱོར་མི་མཐུན་ཕྱོགས་རྣམས་ཀུན༔དགྲ་གདོན་བགེགས་ཚོགས་སྟེང་དུ་བསྒྱུར༔སྣང་སྲིད་ལྷ་འདྲེའི་ཁྲམ་ཁ་བཟློག༔བདུད་དང་གཤིན་རྗེའི་ཁྲམ་ཁ་བཟློག༔བཙན་དང་རྒྱལ་པོའི་ཁྲམ་ཁ་བཟློག༔ཀླུ་དང་ས་བདག་ཁྲམ་ཁ་བཟློག༔ནད་དང་རིམས་ཀྱི་ཁྲམ་ཁ་བཟློག༔བྱད་དང་ཕུར་ཁའི་ཁྲམ་ཁ་བཟློག༔ཁྲམ་ཁ་ཕྱིས་ལ་ཤྭ་རྡེ་གཏོར༔ནད་ཁ་རིམས་ཁ་དགྲ་ལ་བཟློག༔བདུད་ཀྱི་ཞགས་པས་ཐེབས་པ་ཆོད༔གཤིན་རྗེའི་ཁྲམ་ལ་ཐེབས་པ་ཞོར༔མ་མོའི་ཁ་རླངས་ཕོག་པ་སོལ༔མདོས་ཟོར་ཕུར་ཁ་དགྲ་ལ་ཕོབ༔བྱད་མ་ལྷ་སྲུང་དང་བཅས་པ༔མིང་ཙམ་མེད་པར་རྡུལ་དུ་རློགས༔ཐུགས་དམ་མ་གཡེལ་ས་མ་ཡ༔ཧཱུྃ༔དུས་གསུམ་སངས་རྒྱས་ཐམས་ཅད་ཀྱི༔སྐུ་ཡི་བདག་ཉིད་བཅོམ་ལྡན་འདས༔གཟུགས་ཕུང་ས་ཁམས་གནས་དག་དབྱིངས༔རྣམ་པར་སྣང་མཛད་སྤྱན་མ་ཡུམ༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔དུས་གསུམ་སངས་རྒྱས་ཐམས་ཅད་ཀྱི༔ཐུགས་ཀྱི་བདག་ཉིད༴རྣམ་ཤེས་ནམ་མཁའ༴རྡོར་སེམས་དབྱིངས་ཕྱུག་ཡུམ་དང་སྦྱོར༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔དུས་གསུམ་སངས་རྒྱས༴ཡོན་ཏན་བདག་ཉིད༴ཚོར་ཕུང་ཆུ་ཁམས༴རིན་འབྱུང་མཱ་ཀི་ཡུམ་དང་སྦྱོར༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔དུས་གསུམ་སངས་རྒྱས༴གསུང་གི་བདག་ཉིད༴འདུ་ཤེས་མེ་ཁམས༴སྣང་མཐའ་གོས་དཀར་ཡུམ་དང་སྦྱོར༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔དུས་གསུམ་སངས་རྒྱས་ཐམས་ཅད་ཀྱི༔ཕྲིན་ལས་བདག་ཉིད་བཅོམ་ལྡན་འདས༔འདུ་བྱེད་རླུང་ཁམས་གནས་དག་དབྱིངས༔དོན་གྲུབ་སྒྲོལ་མ་ཡུམ་དང་སྦྱོར༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔རྡོ་རྗེ་མགྱོགས་མ་ཚེ་ཡི་ལྷ༔ལ་སྱ་དཀར་མོ་མཛེས་པའི་སྐུ༔ཕྱག་གཉིས་མདའ་དར་ཚེ་བུམ་འཛིན༔དཀར་མོ་མགྱོགས་མ་འབུམ་དང་བཅས༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔རིན་ཆེན་མགྱོགས་མ་ཚེ་ཡི་ལྷ༔མ་ལེ་སྔོན་མོ་མཛེས་པའི་སྐུ༔ཕྱག་ན་མདའ་དར་ཚེ་བུམ་འཛིན༔སྔོན་མོ་མགྱོགས་མ་འབུམ་དང་བཅས༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔པདྨ་མགྱོགས་མ་ཚེ་ཡི་ལྷ༔གཱིརྟི་དམར་མོ་མཛེས་པའི་སྐུ༔ཕྱག་ན་མདའ་དར་ཚེ་བུམ་འཛིན༔དམར་མོ་མགྱོགས་མ་འབུམ་དང་བཅས༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔ཀརྨ་མགྱོགས་མ་ཚེ་ཡི་ལྷ༔ནཱིརྟི་ལྗང་མོ་མཛེས་པའི་སྐུ༔ཕྱག་ན་མདའ་དར་ཚེ་བུམ་འཛིན༔ལྗང་མོ་མགྱོགས་མ་འབུམ་དང་བཅས༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔སྙིང་རྗེ་ཚད་མེད་ལྕགས་ཀྱུ་མ༔བྱམས་པ་ཚད་མེད་ཞགས་པ་མ༔དགའ་བ་ཚད་མེད་ལྕགས་སྒྲོག་མ༔བཏང་སྙོམས་ཚད་མེད་དྲིལ་བུ་མ༔རང་རང་སྒྱུ་འཕྲུལ་བསམ་མི་ཁྱབ༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔ཁྲོ་རྒྱལ་ཆེན་པོ་གཤིན་རྗེ་གཤེད༔དུར་ཁྲོད་བདག་མོ་ཡུམ་དང་སྦྱོར༔སྐུ་གསུང་ཐུགས་ཡོན་ཕྲིན་ལས་ཀྱི༔སྤྲུལ་པ་གཤེད་བཞི་ལས་མཁན་བརྒྱད༔ཕྱོགས་བཅུ་ཁྲོ་བོའི་དཀྱིལ་འཁོར་སོགས༔གཤིན་རྗེ་གཤེད་པོའི་ལྷ་ཚོགས་རྣམས༔ཡེ་ཤེས་བདུད་རྩིའི་སོགས་ས་མ་ཡ༔ཧཱུྃ༔དཀར་པོ་ལྷ་དང་ནག་པོ་བདུད༔སྲིད་པ་མ་མོ་འཆི་བདག་སྡེ༔དམར་པོ་བཙན་དང་གདུག་པ་ཀླུ༔སྲོག་བདག་རྒྱལ་པོ་གནོད་སྦྱིན་སྡེ༔བཀའ་ཡི་ལྷ་སྲིན་སྡེ་བརྒྱད་ནི༔སྤྲུལ་པ་ཡང་སྤྲུལ་བསམ་མི་ཁྱབ༔མ་ལུས་འཁོར་དང་བཅས་པ་རྣམས༔ཡེ་ཤེས་བདུད་རྩིའི་སོགས་ས་མ་ཡ༔ཨོཾ་ཨ་ཡུརྫྙཱ་ན་སརྦ་སིདྡྷི་ཧཱུྃ༔བུདྡྷ་བཛྲ་རཏྣ་པདྨ་ཀརྨ་ཧ་རི་ནི་ས་ཛཿཧཱུྃ་བཾ་ཧོཿཨོཾ་ཨ་ཀྲོ་ཏེ་ཀ་ཡ་མཱནྟ་ཀ་བཻ་ཏ་ལི་ཀྲོ་དྷི་ཤྭ་རི་ཤྲཱི་བཛྲ་ཀྲོ་དྷ་ཡ་མ་ཀརྨ་རོ་ཥ་ཎ་ཙཎྜ་རཀྵ་མནྟོ་ཨ་ཧཱུྃ་ཛཿསརྦ་ས་མ་ཡ་བྱད་ཁ་ཕུར་ཁ་མདོས་ཟོར་གཏད་ཁྲམ་ངན་པ་ཐམས་ཅད་ཕྱིས་ཕྱིས་ཁྲོལ་ཁྲོལ་དགྲ་གདོན་བགེགས་ཀྱི་སྟེང་དུ་བསྒྱུར་ཅིག༔ཨེ་ས་མ་ཡ་བྷྱོ་བཟློག༔དེ་ནས་མདོས་སྒོ་དབྱེ་བ་ནི༔ཧཱུྃ༔སྣང་ཞིང་སྲིད་པར་མངའ་མཛད་པ༔ཕྱོགས་སྐྱོང་བཅུ་དང་རྒྱལ་ཆེན་བཞི༔མ་ལུས་འཁོར་དང་བཅས་པ་རྣམས༔འདོད་ཡོན་བདུད་རྩིའི་སྐྱེམས་གཏོར་བཞེས༔སྣང་སྲིད་མདོས་ཀྱི་སྒོ་ཕྱེས་ཤིག༔མཆོག་ཐུན་དངོས་གྲུབ་བདག་ལ་སྩོལ༔མདོས་ཟོར་དབལ་ཁ་དགྲ་ལ་ཕོབ༔ཁྲམ་གྱི་བྱང་བུ་དགྲ་ལ་བསྒྱུར༔གཤིན་རྗེའི་ཁྲམ་ཁ་དགྲ་ལ་སྟོན༔ཡེ་ཤེས་མདོས་ཀྱི་ཟེར་འཕྲོས་ཏེ༔བྱད་མ་རང་གཤེད་རང་ལ་ཕོབ༔དགྲ་གདོན་བགེགས་ཚོགས་གནོད་སྦྱོར་ཤིག༔དུས་ལ་བབ་བོ་ས་མ་ཡ༔བཅོལ་བའི་ཕྲིན་ལས་གྲུབ་པར་མཛོད༔དེ་ནས་མདོས་ལམ་བསྟན་པ་ནི༔ཧཱུྃ༔སྲིད་པ་མདོས་ཀྱི་ལམ་བསྟན་པ༔དགུ་ཚིགས་སྐྱ་མོ་ཡས་ཀྱི་ལམ༔ནམ་མཁའ་སྟོང་པ་ཀློང་རེ་ཡངས༔རྒྱ་མཚོ་ཆེན་པོ་བཅུད་རེ་ཆེ༔དེ་ལ་མདོས་ཀྱི་ལམ་བསྟན་འཚལ༔ཕྱོགས་བཞི་མཚམས་བརྒྱད་སྟེང་འོག་བཅུ༔སྡེ་བརྒྱད་འབྱུང་པོའི་ལམ་ཡིན་ཕྱིར༔དེ་ལ་མདོས་ཀྱི་ལམ་བསྟན་འཚལ༔རྟོག་པ་ཉིང་འཁྲུལ་ཀུན་གཞིའི་ཁམས༔ཉོན་མོངས་བརྒྱད་ཁྲིའི་གནས་ཡིན་ཕྱིར༔གདོན་བགེགས་འབྱུང་པོ་དེ་ལ་བརྟེན༔ཆོས་ཉིད་སྟོང་པ་ལམ་རེ་ཡངས༔མདོས་ཀྱི་ལམ་ནི་དེ་རུ་བསྟན༔སླར་མ་ལྡོག་པར་བཞུད་ལ་སོང་༔མདོས་གླུད་བདག་པོ་བདག་མོ་རྣམས༔མདོས་ཀྱི་ཕྱག་རྒྱ་འདི་ལོངས་ལ༔གནས་འདིར་མ་འདུག་གཞན་དུ་སོང་༔ནད་རིགས་བཞི་བརྒྱ་རྩ་བཞི་དང་༔བགེགས་རིགས་སྟོང་ཕྲག་བརྒྱད་ཅུ་དང་༔གློ་བུར་དགུ་བཅུ་རྩ་གཅིག་དང་༔ཡེ་འདྲོག་སུམ་བརྒྱ་དྲུག་ཅུ་དང་༔ལྟས་ངན་བརྒྱད་ཅུ་རྩ་གཅིག་སོགས༔མདོར་ན་མི་མཐུན་ཕྱོགས་རྣམས་ཀུན༔མ་ལུས་བཟློག་བསྒྱུར་བྱེད་ཅིང་སོང་༔བདག་ཉིད་ཧེ་རུའི་བཀའ་བྱུང་གིས༔མྱུར་དུ་གཞན་དུ་འགྲོ་བར་གྱིས༔བཀའ་དང་དམ་ལས་འདའ་གྱུར་ན༔ཁྲོ་ཚོགས་མཚོན་ཐུན་ཕོ་ཉ་འཕྲོས༔ཚར་གཅོད་རྡུལ་དུ་བརླག་པར་འགྱུར༔དེ་བས་དམ་ལ་མ་འདའ་བར༔རང་རང་སོ་སོའི་གནས་སུ་སོང་༔ཨུ་ཙ་ཏ་ཡ་ཕཊ༔ཧཱུྃ་བཞིའི་སྔགས་དང་དྲག་སྔགས་སོགས་ཀྱིས་བསྐྲད༔མདོས་གླུད་ཆུ་རུ་བསྐྱལ༔གནས་ཁང་ཐོ་ཕྱི་ཐམས་ཅད་དུ་རྡོ་རྗེ་རྣམ་པར་འཇོམས་པའི་ཁྲུས་ཆུས་སྦྱངས་ཤིང་སྲུང་བའི་འཁོར་ལོ་བསྒོམ༔བཀྲ་ཤིས་བརྩེགས་པ་འདོན་ཅིང་ཉའུ་གསོ་བ༔སྲོག་བསླུ་ཆུ་གཏོར་སོགས་བསོད་ནམས་ཅི་འབྱོར་བསགས༔དེ་ལྟར་གནད་དང་ལྡན་པ་ཡིས༔གཞུང་བཞིན་དུ་ནི་སུས་སྤྱད་པ༔འཆི་བདག་ཁ་རུ་ཚུད་ན་ཡང་༔གྲོལ་འགྱུར་འདི་ལ་ཐེ་ཚོམ་མེད༔བདག་ཉིད་ཆེན་པོ་པད་འབྱུང་ངས༔གདུལ་བྱའི་སེམས་ཅན་སྐྱོབ་པ་དང་༔སྔགས་ཀྱི་རྣལ་འབྱོར་དཔལ་དུ་བཞག༔ཐེ་ཚོམ་མེད་པར་ཉམས་སུ་ལོངས༔དོན་གཉིས་འགྲུབ་པར་གདོན་མི་ཟ༔བཀའ་སྲུང་གནོད་སྦྱིན་ཆེན་པོར་གཉེར༔ཐུབ་པར་སྲུངས་ཤིག་ས་མ་ཡ༔རྒྱ་རྒྱ་རྒྱ༔བརྡ་ཐིམ༔ཨྠིྀ༔ཞེས་པ་འདི་ཉིད་རིགས་སྲས་རྡོ་རྗེ་དགྲ་འདུལ་དང་སློབ་བུ་ཚུལ་ཁྲིམས་རྡོ་རྗེ་གཉིས་ཀྱིས་ནན་དུ་བསྐུལ་ངོར་ཁྲག་འཐུང་བདུད་འཇོམས་རྡོ་རྗེས་ཆོས་ཉིད་ནམ་མཁའི་ཀློང་མཛོད་ལས་བསྒྱུར་བའི་ཡི་གེ་པ་ནི་རྣལ་འབྱོར་ཕུན་ཚོགས་བཀྲ་ཤིས་ཀྱི་སྐྱེ་སྲིད་འཛིན་པ་ཞུ་བ་པོ་ཕྱི་མས་བགྱིས་པའོ།།དགེའོ།།དགེའོ།།